**«Еуразиялық экономикалық одаққа мүше мемлекеттердің аумағынан Қазақстан Республикасының аумағына кәсіпкерлік қызмет мақсатында жеке тұлғалар импорттайтын тауарларды, оның ішінде акцизделетін тауарларды жатқызу өлшемшарттарын, сондай-ақ Еуразиялық экономикалық одаққа мүше мемлекеттердің аумағынан Қазақстан Республикасының аумағына салық салынатын тауарлар импортының мөлшерін түзету қағидаларын бекіту туралы» бұйрығы жобасын**

**қабылдаудың ықтимал қоғамдық-саяси, құқықтық,**

**ақпараттық және өзге де салдарларын**

**БАҒАЛАУ**

(бұдан әрі – Жоба)

**1. Қоғамдық-саяси салдарларды бағалау:**

Жоба азаматтардың конституциялық құқықтары мен бостандықтарын бұзбайды және салықтық әкімшілендірудің ашықтығын арттыруға бағытталған. Жеке тұлғалармен кәсіпкерлік мақсатта әкелінетін тауарларды айқындау және салық салынатын импорт көлемін түзету үшін нақты критерийлерді енгізу адал бәсекелестікке кедергі келтіретін жағдайларды азайтуға ықпал етеді. Бұл қоғамның салық жүйесіне деген сенімін арттырып, барлық нарық қатысушылары үшін тең жағдай жасайды.

**2. Құқықтық салдарды бағалау:**

Жоба Қазақстан Республикасының Салық кодексінің ережелерін, атап айтқанда, 512-баптың 2) тармақшасын, 535-баптың 2-тармағының 1) тармақшасын және 518-баптың 7-тармағын орындау мақсатында әзірленді. Тиісінше, Жоба Қазақстан Республикасының Конституциясына және Қазақстан Республикасының өзге де қолданыстағы нормативтік құқықтық актілеріне қайшы келмейді.

Салық салынатын импорты түзету рәсімін айқындау және тауарлардың құнын растау үшін құжаттар тізбесін нақты белгілеу салық төлеушілер мен мемлекеттік органдар үшін құқықтық айқындықты қамтамасыз етеді. Бұл даулы жағдайлардың туындау тәуекелін төмендетеді және салықтық әкімшілендірудің сапасын арттырады.

**3. Ақпараттық салдарды бағалау:**

Ақпараттық салдарлар туындамайды, себебі бұл жоба ЕАЭО мүше мемлекеттерінің аумағынан әкелінетін салық салынатын импортқа қатысты критерийлер мен түзету тәртібін енгізуді көздейді. Бұл жеке тұлғалар мен бизнестің ашықтық пен болжамдылыққа деген сенімін қамтамасыз етеді. Тауарлардың құны мен санына қатысты растау ережелерін белгілеу – мемлекеттік кірістер органдарымен даулар мен толық емес декларациялау жағдайларын азайтуға және бюджетке түсімдерді арттыруға мүмкіндік береді.

**4. Басқа салдарларды бағалау:**

Жобаны қабылдау теріс әлеуметтік-экономикалық, құқықтық және (немесе) өзге де салдарға әкеп соқпайды.

Жоба республикалық бюджеттен қосымша шығыстарға әкеп соқпайды, кәсіпкерлік ортаға, бәсекелестікке немесе экологиялық жағдайға теріс әсер етпейді.

Басқа салдарлар болжанбайды.

**Қазақатан Республикасы**

**қаржы министрі М. Такиев**